Aitsa-toekennings uitgestel weens Covid-19-pandemie | Maroela Media
Die Aitsa-toekenning (Foto: Verskaf)
Die Aitsa Trust en Pretoria FM het pas aangekondig dat vanjaar se Aitsa Afrikaanse Musiektoekennings na volgende jaar uitgestel word.
Volgens 'n verklaring is al die faktore ten opsigte van die huidige koronavirus-pandemie in ag geneem en was die trustees dit eens dat dit tans baie moeilik is om 'n voorspelling te waag oor moontlike geleenthede vir die res van die jaar.
"Die eerste Aitsa-musiektoekennings van 2019 was 'n reusesukses en is deur meer as 4 700 mense bygewoon. Dit is tans onseker hoe lank die regering se verbod op groot byeenkomste, wat reeds voor die huidige staat van inperking ingestel is, gaan bly bestaan — selfs al word die staat van inperking op 16 April opgehef," lui die verklaring.
Die organiseerders wil ook verseker dat die belange en die gesondheid van kunstenaars, produksiespanne en toeskouers ten alle koste eerste gestel word.
"Die goeie nuus is dat alle potensiële inskrywings vir vanjaar se toekennings steeds kwalifiseer om vir 2021 se Aitsa-toekennings in te skryf! Die kwalifiserende tydperk sal verleng word om vir almal voorsiening te maak."
2019 se Aitsa-toekennings (Foto: Verskaf)
Die organiseerders het gesê dat die Aitsa-2020-'21-toekennings weer 'n wêreldklasvertoning van die land se beste Afrikaanse kunstenaars sal wees.
"Eretoekennings sal weer aan kunstenaars en rolmodelle wat diep spore in Afrikaanse musiek en kultuur getrap het, oorhandig word."